ดาวโจนส์ร่วงติดต่อเป็นวันที่ 4
โจนส์ร่วงเป็นวันที่ 4 ติดกัน นักลงทุนยังวิตกเกี่ยวกับรายงานตัวเลขว่างงาน การปรับตัวของราคาหุ้นภาคธนาคารและสายการบิน
7 มิ.ย. 2554

โจนส์ร่วงเป็นวันที่ 4 ติดกัน นักลงทุนยังวิตกเกี่ยวกับรายงานตัวเลขว่างงาน การปรับตัวของราคาหุ้นภาคธนาคารและสายการบิน
หุ้นดาวโจนส์ในตลาดนิวยอร์กปิดตลาดลดลง 0.50% หรือ 61.30 จุดที่ระดับ 12,089.96 ดัชนีแนสแดคลดลง 1.11% หรือ 30.22 จุดที่ระดับ 2,702.56 ดัชนีเอสแอนด์พี 500 ลดลง 1.08% หรือ 13.99 จุดที่ระดับ 1,286.17
นักวิเคราะห์ชี้ว่านักลงทุนยังวิตกเกี่ยวกับรายงานตัวเลขว่างงานเมื่อสัปดาห์ที่แล้ว ซึ่งก่อให้เกิดความวิตกเกี่ยวกับสภาพเศรษฐกิจ ประกอบกับการปรับตัวของราคาหุ้นภาคธนาคารและสายการบิน หลังจากทั้งสองอุตสาหกรรมทบทวนการคาดหมายกำไรที่ลดลง โดยหุ้นของแบงก์ออฟอเมริการ่วงลง 4% หุ้นของซิตีกรุ๊ปลดลง 4.5% ขณะที่หุ้นของสายการบินยูเอสแอร์เวยส์ลดลง 3.8% และยูไนเต็ดคอนติเนนตัลลดลง 3.3% ส่วนหุ้นของเอเอ็มอาร์ ลดลง 1%
ด้านราคาน้ำมันดิบส่งมอบเดือนก.ค.ลดลง 1.21 ดอลลาร์ ที่ระดับ 99.01 ดอลลาร์ต่อบาร์เรล เพราะวิตกเกี่ยวกับการฟื้นตัวของเศรษฐกิจโลกที่ชะลอตัวลงและการคาดหมายว่าโอเปคอาจเพิ่มเพดานการผลิต ในการประชุมวันพุธที่กรุงเวียนนา
นักวิเคราะห์ส่วนใหญ่คาดว่าโอเปคจะคงเพดานการผลิต แม้ราคาน้ำมันสูงขึ้นเพราะความวุ่นวายในโลกอาหรับ แต่ซาอุดีอาระเบียให้สัญญาว่าจะเพิ่มการผลิตโดยไม่ฟังเสียงคัดค้านจากอิหร่าน ซึ่งปัจจุบันรับหน้าประธานหมุนเวียนของโอเปค